**EKSEMPEL: MAIL UDSENDT FRA BALLERUP SPEJDERGRUPPE TIL FORÆLDRE**

**Subject:** Møde om mikrospejdere og ledere mandag d. 28. maj

Kære forældre til spejdere (eller børn på ventelisten), der efter sommerferien går i 0. eller 1. klasse

I Ballerup Spejdergruppe har vi en flok mikrospejdere (0.-1. klasse) og en lang venteliste. Der er nogen der har stået på venteliste i et år og måske alligevel ikke kan få plads efter ferien.

**Vi vil derfor se om vi kan starte en flok mere, så alle kan være spejder**. Det kræver selvfølgelig, at vi er spejderledere nok.

Vi holder møde på **mandag d. 28. maj kl. 18:45** i spejderhytten på Pæremosevej 37C for alle forældre og andre, der er interesseret i at lægge en indsats som spejderleder eller medhjælper. Se mere nedenfor, hvad det kræver (eller ikke kræver) at starte som spejderleder. **Alle er velkomne!**

- Skriv gerne til mig, hvis du er interesseret, så vi kan have lidt overblik inden mødet. **Du er også velkommen hvis du blot gerne vil høre mere.**

- Skriv også venligst, hvis dit barn alligevel IKKE ønsker at være mikrospejder i Ballerup Spejdergruppe.

Vi er faktisk rigtig mange unge og voksne, der ønsker at være ledere for mikrospejderne efter ferien, så du kommer ikke lige pludselig til at stå med det hele, hvis du siger ja til at være med. Netop derfor skal vi sikre os, at der er nok ledere, før vi beslutter at lave en mikroflok mere.

Mikroerne holder i dag møde mandage kl. 17:00-18:30. Vi overvejer om vi kan lave en flok mere f.eks. lørdage kl. 10-12 eller torsdag 17:00-18:30.

Har du spørgsmål, så ring eller skriv endelig til mig.

Mvh.

Eva (med spejdernavnet Fut)

Mail: abc@mail.mail  
Mob.: 12345678

**Forventninger til en Medhjælper**

* Du har **lyst** til at lave godt spejderarbejde med mikrospejdere (6-8 år).
* Du behøver ikke at have erfaring med spejderarbejde
* Du kan deltage i spejdermøde så godt som hver uge eller fast hver anden uge, og melder afbud i god tid.
* Du gennemfører aktiviteter på møderne, som andre spejderledere har planlagt og som du kort bliver introduceret til.
* Du deltager ikke som forælder for dit barn men som leder/hjælper for alle spejderne
* Du deltager i opgaverne nedenfor, hvis du har tid og lyst hen ad vejen.

**Ledere forventes derudover at:**

* Planlægge og forberede spejdermøderne sammen med øvrige ledere (ca. 4 planlægningsmøder om året + diverse indkøb/forberedelse).
* Deltage i mikroernes ture (ca. 3-4 weekender og en kort sommerlejr).
* *Tilbud:* Deltage i spejdergruppens ledermøder, kurser m.m.
* *Som leder behøver du heller ikke have spejdererfaring.*

Vi er en MEGET velfungerende spejdergruppe, og der er gode erfarne kræfter som mikroledere allerede.

Det er sjovt at være ung og voksen i vores spejdergruppe!

<http://ballerup.gruppe.dds.dk/>